Mai Villadsen (EL), 2023-05-24:
Tak for det.
Jeg kan jo konstatere, at jeg har bidraget til enighed på højrefløjen; det er jo sjældent, det sker.
Men tusind tak for en rigtig god debat om det her beslutningsforslag, som jeg i virkeligheden synes har gjort os alle sammen klogere på hinandens positioner, og som også har blotlagt rigtig mange af de forslag, som mange i den her sal mener at der er behov for for at sikre et løft af vores erhvervsskoler.
Der er ingen velfærd, der fungerer uden erhvervsuddannede, og der er ingen nødvendig grøn omstilling uden dem.
Ja, den her Folketingssal ville jo heller ikke fungere uden elektrikere, uden snedkere, uden møbelpolstrere og uden forsyningsoperatører, der sørger for, at strømmen kommer ind og lyden kommer ud.
Vi har så voldsomt brug for erhvervsuddannede i vores samfund, og vi glemmer det alt, alt for ofte; vi tager dem for givet.
Der har været store nedskæringer.
Det har der ikke været de seneste år takket være det samarbejde, vi har haft med den tidligere regering, men det ændrer ikke på, at der er voldsomme udfordringer på vores erhvervsskoler.
Gamle bygninger, nedslidt værktøj, et meget faldende elevtal og voldsomme fyringsrunder taler jo ligesom for sig selv.
Derfor mener vi i Enhedslisten, at der er behov for akutte investeringer, men selvfølgelig også for langsigtede løsninger – både når det gælder økonomi, men også, når det gælder indretningen af vores uddannelsessystem.
For der er ingen tvivl om, at vi har behov for, at flere tager en erhvervsuddannelse.
Under valgkampen talte både Socialdemokratiet og Venstre heldigvis for investeringer i vores erhvervsuddannelser.
Derfor havde vi i Enhedslisten sådan set også en forventning om, at der ville komme et løft, der var noget større, på den finanslov, der blev fremlagt.
Det skete ikke, men jeg kan med glæde notere mig, at vi i dag har fået tilsagn om, at der kommer penge på næste finanslov.
Vi kan ikke blive ved med at lade stå til.
Vi bliver nødt til at sikre, at uddannelserne derude er velfinansierede.
Det er det, der betyder, at der er lærere nok til, at de undervisere, der også er der, kan efteruddanne sig, at materialet er up to date og godt nok, at der er støtte til de rigtig mange elever, man har fået på erhvervsskolerne, som også har behov for ekstra hjælp, for dem er der mange af for tiden, og det koster selvfølgelig.
Det koster, hvis man har behov for ekstra hjælp til læsning, social støtte eller andet.
Det er derfor, at vi har fremsat det her forslag, altså fordi vi var oprigtigt overraskede over, at den her regering ikke kom med noget tidligere.
Vi synes, at man har prioriteret lidt omvendt i regeringen og er gået i gang med en stor forkromet plan på universiteterne i stedet for at sætte gang i det store arbejde på erhvervsskolerne, hvor den brændende platform simpelt hen er størst.
Men det ændrer jo ikke på glæden ved, at vi i dag står her og faktisk kan høre, at der er sat ting i søen.
Og selv om det ikke er nogen hemmelighed, at Enhedslisten ikke er svært begejstret for den her regering, så har vi sådan set tiltro til, at der kommer til at ske substantielle ændringer på det her område.
Det har vi også, fordi vi har et samlet Folketing, som jeg ved kommer til at presse på for det, hvis ikke det sker fra regeringens side, og det samme gælder en fagbevægelse og også arbejdsgivere og nogle virkelig, virkelig seje lærlinge, som over det sidste år har fået sat et enormt fokus på det her område.
Til dem skal der lyde en kæmpe, kæmpe stor tak.
Jeg tror nærmest ikke, at der er én i den her sal, der ikke har lagt mærke til deres oprør; det gør en kæmpe forskel.